CELEX: C2004/217/52
Language: el
Date: 2004-08-28 00:00:00
Title: Υπόθεση T-236/04: Προσφυγή του European Environmental Bureau (Eυρωπαϊκού Γραφείου Περιβάλλοντος) και του Stichting Natuur en Millieu κατά της Επιτροπής των Ευρωπαϊκών Κοινοτήτων, που ασκήθηκε στις 9 Ιουνίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/29
            
         Προσφυγή του European Environmental Bureau (Eυρωπαϊκού Γραφείου Περιβάλλοντος) και του Stichting Natuur en Millieu κατά της Επιτροπής των Ευρωπαϊκών Κοινοτήτων, που ασκήθηκε στις 9 Ιουνίου 2004
   (Υπόθεση T-236/04)
   (2004/C 217/52)
   Γλώσσα διαδικασίας: η αγγλική
   Το European Environmental Bureau (Eυρωπαϊκό Γραφείο Περιβάλλοντος), Βρυξέλλες, Βέλγιο και το Stichting Natuur en Millieu, Ουτρέχτη, Ολλανδία, εκπροσωπούμενα από τους P. van den Biesen και B. Arentz, lawyers, άσκησαν στις 9 Ιουνίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Τα προσφεύγοντα ζητούν από το Πρωτοδικείο:
   
               —
            
            
               Nα ακυρώσει εν μέρει την απόφαση της Επιτροπής 2004/248/ΕΚ (1) στο μέτρο που αφορά το άρθρο 2, παράγραφος 3 και το άρθρο 3, εδάφιο β),
            
         
               —
            
            
               Να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Με την προσβαλλόμενη απόφαση η Επιτροπή αποφάσισε να μην τροποποιήσει το παράρτημα της οδηγίας 91/414 (2) προκειμένου να καταχωρίσει την«Atrazine» στις δραστικές ουσίες που απαριθμούνται σε αυτό. Το άρθρο 4 της οδηγίας 91/414 ορίζει ότι τα κράτη μέλη μπορούν να εγκρίνουν μόνο φυτοπροστατευτικά προϊόντα που περιέχουν ουσίες που είναι καταχωρισμένες στο παράρτημα I. Η Επιτροπή, αρνούμενη να καταχωρίσει την Atrazine στο παράρτημα I, αποφάσισε να μην εγκρίνει την περαιτέρω χρήση των φυτοπροστατευτικών προϊόντων που περιέχουν την ουσία αυτή.
   Τα προσφεύγοντα δεν αμφισβητούν αυτό το σημείο της αποφάσεως, αλλά μάλλον ορισμένες μεταβατικές διατάξεις που επιτρέπουν μέχρι τις 30 Ιουνίου 2007 ορισμένες περιορισμένες χρήσεις των προϊόντων που περιέχουν Atrazine υπάγοντας αυτές σε όρους που έχουν ως σκοπό την ελαχιστοποίηση του κινδύνου. Στην εισαγωγή της αποφάσεώς της η Επιτροπή δικαιολόγησε τα μεταβατικά αυτά μέτρα επικαλούμενη την απουσία επί του παρόντος αποτελεσματικών εναλλακτικών λύσεων και την ανάγκη να δοθεί χρόνος για την ανάπτυξή τους.
   Προς στήριξη της προσφυγής τους τα προσφεύγοντα προβάλλουν ότι οι προσβαλλόμενες διατάξεις παραβιάζουν την οδηγία 91/414. Το άρθρο 8 της οδηγίας αυτής προβλέπει ότι τα κράτη μέλη μπορούν να συνεχίσουν να εγκρίνουν, για περίοδο 12 ετών, ουσίες που ήταν ήδη στην αγορά δύο έτη μετά την κοινοποίηση της οδηγίας. Η Atrazine είναι μια από αυτές τις ουσίες. Όμως, εάν στο εν τω μεταξύ δεν καταχωριστούν οι ουσίες αυτές στο παράρτημα I, τότε, σύμφωνα με τα προσφεύγοντα, δεν υφίσταται νομική βάση στην οποία θα μπορούσε να στηριχθεί η οδηγία 91/414 για να επιτραπεί η συνέχιση της χρήσεως μετά τη λήξη της δωδεκαετούς μεταβατικής περιόδου. Τα προσφεύγοντα προβάλλουν, επομένως, ότι με τις προσβαλλόμενες διατάξεις η Επιτροπή δημιούργησε νέα βάση για τη συνέχιση της εγκρίσεως της Atrazine, μολονότι δεν είχε την εξουσία να το πράξει βάσει της οδηγίας 91/414.
   Τα προσφεύγοντα ισχυρίζονται επίσης ότι η Επιτροπή παρέβη την οδηγία 92/43 (3) μη περιλαμβάνοντας στην προσβαλλόμενη απόφαση περαιτέρω περιορισμούς σχετικά με τις ειδικές ζώνες προστασίας, ειδικότερα σχετικά με το δίκτυο Natura 2000 του άρθρου 3 της οδηγίας 92/43.
   
      (1)  ΕΕ L 78 της 16.3.2004, σ. 53.
   
      (2)  Οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων, ΕΕ L 230 της 19.8.1991, σ. 1-32.
   
      (3)  Οδηγία 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας, ΕΕ L 206 της 22.7.1992 σ. 7-50.